D-alagrupi viimases voorus vajas Norra võidupunkte Austraalia vastu, kuid tuli leppida 1:2 kaotusega. Elise Thorsnes viis norralannad küll 56. minutil juhtima, aga vaid minut hiljem Kyah Simon viigistas. Sama mängija vormistas kolm minutit enne lõpuvilet ka lõppseisu.    Teises sama alagrupi kohtumises oli Brasiilia 3:0 parem  Ekvatoriaal-Guineast ja tuli üheksa punktiga esimeseks. Austraalia oli kuue silmaga teine ja 1995. aasta maailmameister Norra jäi kolme punktiga kolmandaks ning veerandfinaali ukse taha.    C-alagrupis olid juba enne viimast vooru kaks edasipääsejat teada. Esikohta otsustavas mängus alistas Rootsi 2:1 USA. Seni punktita olnud Põhja-Korea ja Kolumbia tegid 0:0 viigi. Kumbki naiskond ei suutnud MM-il väravani jõuda.    Veerandfinaalides on 9. juulil vastamisi Inglismaa - Prantsusmaa ja  Saksamaa - Jaapan ning päev hiljem Rootsi - Austraalia ja Brasiilia - USA.